
ATODIAD 4 – Awgrymiadau da ar gyfer cefnogi gweithwyr anabl

	Peidiwch gwneud rhagdybiaethau
	Peidiwch gwneud rhagdybiaethau am ba gefnogaeth fydd ei hangen ar weithiwr. Bydd angen ichi drafod unrhyw anghenion neu addasiadau penodol gyda’r gweithiwr.

	Ymgysylltwch â phobl
	Mae treulio gormod o amser ar ddiffiniadau a diagnosisau yn annhebyg o fod yn ddefnyddiol, gan fod label diagnostig yn arwain yn rhy aml at ragdybiaethau o’r hyn y gall ac na all person ei wneud. Y ffordd fwyaf cynhyrchiol o fynd ati yw siarad â’r person, cael dealltwriaeth glir o beth allant ei wneud, yn hytrach na beth na allant ei wneud, a thrwy hynny ddeall problemau neu faterion a gweithio ar sail galluoedd y person.

	Siaradwch cyn gynted ag y gallwch
	Siaradwch cyn gynted ag y gallwch. Po gynharaf y sylwch fod gweithiwr yn cael anawsterau neu angen addasiad, gorau oll i bawb dan sylw. Gall eich camau cynnar helpu rhwystro’r sefyllfa rhag mynd yn waeth.

	Ceisiwch adnabod arwyddion cynnar
	Rhai o’r pethau allweddol y dylech chwilio amdanynt yw perfformiad gwael, blinder a lefelau uwch o absenoldeb salwch, defnydd cynyddol o alcohol, cyffuriau neu ysmygu. Efallai y bydd y gweithiwr yn dechrau cyrraedd yn hwyr neu’n cael problemau gyda chydweithwyr. Mae sesiynau cynllunio gwaith rheolaidd neu sgyrsiau anffurfiol am gynnydd yn cynnig cyfleoedd i ddod i wybod am unrhyw broblemau y gall gweithiwr fod yn eu cael.

	Rheoli’r tîm
	Byddwch yn ymwybodol o’r effaith y gallai anabledd un gweithiwr ei chael ar weddill y tîm, boed oherwydd addasiadau rhesymol na chawsant eu gwneud neu oherwydd symptomau  neu ymddygiad penodol person. Mae angen ichi ofalu yr ymdrinnir yn syth ac effeithiol â chlecs niweidiol neu ymddygiad amhriodol. (trowch at y canllawiau ar safonau ymddygiad)

	Cyfathrebwch
	Cyfathrebwch mewn ffordd agored, ddiffwdan. Dylech gytuno gyda’r person a ydynt, a beth yn union y maent, am i gydweithwyr gael gwybod. Peidiwch â bod ofn siarad am hyn gyda’r gweithiwr.

	Cadw cysylltiad
	Mae rheolwyr yn ofni’n aml y bydd cysylltu â rhywun sydd o’r gwaith yn dost yn cael ei ystyried yn aflonyddu. Fodd bynnag, barn mwyafrif mawr y gweithwyr sy’n absennol oherwydd cyflyrau iechyd neu salwch corfforol neu feddyliol yw eu bod am gadw cysylltiad mewn rhyw ffordd.

